arnastofnun/IGC-2024 huggingface dataset:
Bandaríkjavædd Samfylking

Meirihluti Íslendinga er evrópskur, vill góða þjónustu ríkis og vill borga fyrir hana. Minnihluti er bandarískur, vill sjá um sig sjálfur og helzt ekki borga neina skatta. Því miður endurspeglar pólitíkin ekki fjöldann. Með hjálp Samfylkingarinnar er verið að ameríkanísera samfélagið. Fólk borgar sífellt meira í sjúkrakostnaði og fleiri þættir heilbrigðismála eru einkavæddir. Sorphirða og skólar koma næst. Og formaður Samfylkingarinnar gengur svo langt að segja kreppuna alls ekki vera kreppu. Hún virðist telja hana vera fæðingarhríðir næsta skrefs í átt til bandaríska samfélagsins.
Hið sanna ástand heimsins

Undir forustu konunglega brezka vísindafélagsins hefur komið út enn ein skýrsla eftir vísindamenn um allan heim. Eins og hinar fyrri segir þessi, að ástand jarðar sé verra en áður var talið. Nýja skýrslan segir, að breytingar af mannavöldum séu svo langt gengnar, að engar ódýrar lausnir séu lengur til. Fræðimenn skýrslunnar segja, að sjúkleg afneitun hindri aðgerðir ríkisstjórna og fjölþjóðastofnana, svo sem G8. Allt er þetta okkur kunnugt. Samt munu afneitarar áfram vitna í Björn Lomborg. Og vitna í nýjar skýrslur frá hagsmunastofnunum, sem reknar eru á kostnað olíufélaga
Snargalinn borgarstjóri

Borgarstjóri Feneyja hyggst fjármagna viðgerð Markúsartorgs með risavöxnum auglýsingaskjám. Napóleon kallaði torgið “fegurstu stofu heims”. Það hefur staðið nánast óbreytt í 900 ár. Borgin er fjárhagslega með allt niður um sig. Massimo Cacciari hyggst fjármagna viðgerðir með því að rústa þessu heimsundri. Hann telur sig þurfa fimm 250 fermetra risaskjái á torginu sjálfu. Alls 1250 fermetra. Hann er snargalinn. Viðgerða er þörf. En alls staðar er viðgerða þörf. Án þess að menn kasti barninu út með baðvatninu. Betra er að selja ferðamönnum aðgang að Feneyjum fyrir 100 evrur á mann.
Miðlunarlón eru skaðræði

Flest lón eru miðlunarlón, svo sem Þórisvatn og Hálslón. Tilgangurinn er að miðla vatni í virkjanir, jafna rennslið yfir árið. Vatnsborð miðlunarlóna er því breytilegt. Milli hæstu og lægstu stöðu árs er eyðimörk, sem fýkur í þurrki. Landsvirkjun reynir að hamla gegn því með því að úða vatni á strönd Hálslóns. Með engum árangri. Þessi lón hafa afar skaðleg áhrif á gróður í næsta nágrenni og í sumum tilvikum langar leiðir. Tungnaárlón fyrirhugaðrar Bjallavirkjunar er miðlunarlón, sem mun skaða hastarlega viðkvæman gróður Veiðivatna og Fjallabaks. Miðlunarlón eru ekki Garda-vötn, heldur skaðræði.
Independent: Palin er eitruð

Sarah Palin er svo eitruð, að George W. Bush roðnar, sagði brezka blaðið Independent í gær. Eins og ég hef áður sagt er hún algert frík í andstöðu við náttúruvernd. Hún vill bora eftir olíu á öllum verndarsvæðum Alaska. Hún vill taka birni af válista, gegn vilja Bush. Hún hafnar algerlega, að maðurinn sé að breyta vistkerfi sínu, sem Bush viðurkennir þó. Einnig talar hún við guð á hverjum morgni eins og Bush og Tony Blair. Það eru hættulegir pólitíkusar, sem hafa vald sitt frá guði. Hann segir þeim að eira engu, því að heimsendir sé í nánd hvort sem er. Palin er meira frík en Bush og Blair.
Engir kraftaverkamenn

Bankarnir skulda 88% af skuldum þjóðarinnar. Skulda 6500 milljarða. Sumt af því eru skammtímalán, sem þeir hafa lánað áfram sem langtímalán. Þess vegna geta þeir ekki greitt skuldir sínar. Þess vegna geta þeir ekki lánað neinum neitt. Þeir eru ónýtir sem lánastofnanir. Aðeins ári eftir að þeir heimtuðu að fá að éta Íbúðalánasjóð. Ríkið tók tugmilljarða lán til að baktryggja bankana. Þeir ættu að borga vextina, en ekki skattgreiðendur. Nú er komið í ljós, að bankastjórarnir eru ekki kraftaverkamenn, heldur angurgapar. Líka er komið í ljós, að ríkisstjórnin þjónustar bankana, alls ekki kjósendur.
Fjallmenn í kaffi á Kaldbak

Fjallmenn voru í morgun í kaffi á Kaldbak. Þaðan er að venju riðið á fjall. 34 menn, hver með þrjá til reiðar, eru í viku leitum í Hrunamannahreppi. Þær ná milli Hvítár og Stóru-Laxár upp að Hofsjökli. Rúmlega 200 manndagar! Samt hafa aðeins tíu jarðir og jarðarpartar fjallskyldu. Aðrir hafa fé í heimahögum. Leggst því þungt á suma sauðfjárbændur. Sá umsvifamesti þarf að leggja til tíu menn. Fyrir ekki margt löngu voru 15 þúsund fjár á fjalli, núna þrjú þúsund. Hvenær hættir þetta að borga sig, spurði ég. Þurfið þið ekki að selja aðgang upp í kostnað? Alls ekki, sagði Stefán í Hrepphólum.
Samfylking gegn kvennastéttum

Ríkisstjórnin tregðast við að fara að lögum í vinnudeilu við ljósmæður. Hún neitar að taka tillit til námslengdar. Og lætur slúðra því út, að námið sé raunar alltof langt. Samt var það ríkisvaldið sjálft, sem bjó til námið. Sem það neitar núna að taka mark á. Ekki er nýtt, að ríkisstjórnir neiti að taka mark á sjálfum sér. En auðvitað er athyglisvert að sjá ríkisstjórn Samfylkingarinnar taka forustu á einu einasta sviði: Að beita kjafti og klóm til að hindra kvennastéttir í að fá sambærileg laun og karlastéttir. Svo sem ljósmæður, leikskólakennarar, þroskaþjálfarar, almennir kennarar.
Embættismenn og þrælahaldari

Þjóðverjinn Horst Müller hefur árum saman notað þýzkar stúlkur sem þræla á Café Margrét á Breiðdalsvík. Hefur nánast ekki borgað þeim neitt og hvorki greitt af þeim opinber gjöld né lífeyri. Samt hefur Vinnumálastofnun árum saman látið þetta viðgangast. Það er risavaxin stofnun undir sofandi stjórn Gissurar Péturssonar, þekkts framsóknar-kvígildis. Inger Linda Jónsdóttir sýslumaður hefur ekki heldur nennt að gera neitt í málinu. Stéttarfélagið á svæðinu hefur reynt að malda í móinn. En fínir embættismenn hlusta nú ekki á svoleiðis pakk. Ekki fyrr en Müller rústaði skrifstofu stéttarfélagsins.
Illvíga kvennastofnunin

Útlendingastofnun ákvað að reka Mark Cumara úr landi. Hann hefur verið hér í fimm ár hjá móður sinni og uppeldisföður. Er í fastri vinnu og vel látinn af öllum. Illkvendin vilja koma honum til Filippseyja. Engu máli skiptir, þótt forstjóraskipti hafi orðið í þessari mjög svo fjölmennu og illskeyttu ríkisstofnun. Þar sem nánast eingöngu konur eru í vinnu. Fólskan í umgengni við fólk, sem fætt er í útlöndum, er ekki bundin við einstaka forstjóra. Líklega er allt andrúmsloft Útlendingastofnunar ættað frá Birni Bjarnasyni stríðsráðherra. Þetta er krumpuð stofnun, sem þarf sem fyrst að spúla út.
Krabbameinið í landinu

Íslenzku bankarnir þrír eru allir glæpastofnanir. Forstjórar þeirra ættu að vera landrækir og aldrei fá að koma aftur. Þeir hafa verið á laxveiðum og fylleríi og greitt sér óskiljanleg ofurlaun. Inn á milli hafa þeir efnt til stórkostlegra skulda erlendis, sem þeir geta ekki staðið við. Af því stafar öll kreppan á Íslandi. Hún stafar af bönkunum og einkum af bankastjórunum. Samt hefur löggan ekki kallað í þá og þeir hafa ekki sagt af sér. Þar á ofan reyna þeir að yfirfæra rugl sitt á ungt viðskiptafólk. Svíkja við það gamla samninga, heimta ný veð á gömul lán. Þeir eru krabbameinið í landinu.
Ráðaleysið er meðvitað

Aðgerðarleysi ríkisstjórnarinnar í kreppunni er meðvitað. Nýja hægrið telur aðgerðir ekki vera í verkahring stjórnvalda. Hlutverk þeirra sé að búa til svigrúm fyrir atvinnulífið, ekki að skipta sér af því. Samkvæmt gullnum lögmálum markaðarins séu kreppur eins konar fæðingarhríðir nýs tíma. Þessi hugsun hefur áhrif á ráðherra. Til dæmis sér Ingibjörg Sólrún Gísladóttir enga kreppu. Geir H. Haarde finnst eðlilegt að stinga höfðinu í allan sand, sem hann sér. Aðgerðarleysi ríkisstjórnarinnar er þannig aðgerð í sjálfu sér. Ráðaleysið er í rauninni ráð. Doði hennar er upphaf að nýju lífi.
Sjötíuogníu bréf hurfu

Fyrir sex mánuðum svaraði ég flestum tölvupósti. Þá voru leifar tímans, þegar ég gat sent tölvupóst til að biðja fólk að svara í símann. Þá var tölvupóstur enn svo nýr, að honum var svarað. Síðan fyrir sex mánuðum hefur sigið á ógæfuhliðina hjá mér. Ósvaraður tölvupóstur hefur hlaðizt upp. 79 bréf. Ég ætlaði að ráðast á bunkann í morgun. Þá komst ég að raun um, að ég yrði að hugleiða svör, gefa mér tíma í þau. Ég sá fyrir mér viku vinnu við að ná upp sex mánaða vanrækslu. Mér sortnaði fyrir augum. Ákvað að leysa málið billega með því að eyða öllum ósvöruðum pósti. “Eyða” var lausnin.
Þeir máttu rústa Naustinu

Skyldu nokkrir aðrir en Íslendingar leyfa erlendum að rústa menningarhúsi og hlaupast síðan brott. Naustið var á sínum tíma eitt glæsilegasta dæmi íslenzkra innréttinga. Kínverskir glæpamenn yfirtóku staðinn og rústuðu. Ráku þar furðulega lélegt veitingahús og borguðu starfsfólki ekki kaup. Eru flúnir úr landi og skilja eftir launakröfur upp á tugi milljóna. Þetta er dæmigert Ísland. Vinnumálastofnun er skrípaleikur Gissurar Péturssonar, gamals gæludýrs Framsóknar. Og húsavernd í Reykjavík hefur engin verið hjá öllum meirihlutum. Íslendingar eru svo sannarlega menningarsnauð þjóð.
Fellur og fellur og fellur

Frjálsi markaðurinn hafði ekki trú á krónunni í morgun. Hún féll og féll og féll. Viðstöðulaust. Markaðurinn hefur ekki trú á ríkisstjórninni, gefur henni núll í einkunn. Raunar hefur hún lítið gert nema taka þetta fræga lán upp á tugi milljarða. Skattgreiðendur þurfa að greiða vextina af því, þótt það sé tekið í þágu bankanna. Lánið á að baktryggja þá og leiða til meira trausts markaðarins á landinu og þjóðinni. Tölur morgunsins segja það ekki hafa tekizt. Brekkan, sem krónan rúllar niður, verður sífellt brattari. Eru ekki til fleiri sandhrúgur fyrir Geir Haarde forsætis að stinga hausnum í?
Siðsemislöggur eflast

Talíbanar hafa fært út kvíarnar til Sádi-Arabíu og furstadæmanna í Arabíu. Í Jemen er komin siðsemislögga, sem bannar egypzka söngvaranum Ehab Tavfik að koma fram. Af því að hann syngur um ástina. Siðsemislöggurnar fara um baðstrendur til að hindra fólk í að gera ljótt. Siðameistarinn er Abdel Majid Al-Zindani, sem kenndi Osama bin Laden ofstækið. Og segist hafa fundið upp lyf gegn eyðni. Kenningar hans njóta stuðnings ríkisvaldsins í Jemen. Rétt er að vara ferðamenn við að fara þangað. Kona lenti í að vera fangelsuð fyrir hópnauðgun á sér. Ekki er allt fengið með fínum hótelum.
Ríkisstjórn hinna ríkustu

Ríkisstjórnin gætir hagsmuna hinna ríkustu í samfélaginu. Sér um, að bankar fari ekki á hausinn. Í því skyni hefur hún tekið tugmilljarða lán til að baktryggja bankana. Skattgreiðendur borga vextina af þessu láni. Hún gætir hagsmuna orkuframleiðenda og erlendra fjárfesta í álbræðslum. Hún passar upp á, að orkan sé seld þeim á niðursettu verði. Raforkunotendur borga brúsann af þeirri hjálpsemi. Ríkisstjórnin er svo forstokkuð, að formaður Samfylkingarinnar sér enga kreppu. Sér ekki 14% verðbólgu, 15% vexti, 30% fasteignafall. Sér ekki, að unga fólkið kiknar undir árásum bankanna.
Gætu lagazt með vænni ístru

Kompás hefur myndskeið, þar sem Benjamín Þór Þorgrímsson einkaþjálfari frá Ólafsvík lemur veitingamann eins og harðfisk. Benjamín tókst ekki að fá lögbann á birtingu. Saksóknari hefur ákært annan einkaþjálfara, Arnar Grant, fyrir að brjóta rúðu í bíl, sem var fyrir honum. Þetta kemur mér ekki á óvart. Einkaþjálfarar hafa alltaf verið framarlega í handrukkunum og nauðgunum. Þeir virðast of uppteknir af sjálfum sér og óeðlilegu útliti sínu. Ég man eftir rugludöllum, sem voru í Atlaskerfinu fyrir hálfri öld. Voru allt ógæfumenn. Slíkir gætu lagazt, ef þeir fengju sér væna ístru.
Nýtt og gamalt togast á

Jónas Haralz sagði í viðtali við Ríkisútvarpið, að stóriðja og virkjanir séu framhald ástands, en ekki leið út úr efnahagsvanda. Á sama tíma gengur Óskar Bergsson berserksgang í Samvinnunefnd um svæðisskipulag miðhálendis. Vill eyðileggja Langasjó með því að gera hann að miðlunarlóni fyrir nýja Tungnárvirkjun. Gamall tími álbræðsludýrkunar og nýr tími netþjónabúa og annarra atvinnuvega nýrrar aldar togast á hvarvetna í samfélaginu. Framsókn er frá fornu höll undir gamaldags atvinnuvegi, samanber Óskar Bergsson. Og ráðherrar Samfylkingarinnar hafa svikið náttúruverndarstefnu flokksins.
Sarah Palin er algert frík

Sarah Palin minnir á Össur Skarphéðinsson. Hún vildi fá yfirmann heimavarna í Alaska til að reka fyrrverandi mág sinn. Þegar það tókst ekki, rak hún yfirmanninn. Hafnar forsendu allra vísinda, sjálfri þróunarkenningunni. Er andvíg fóstureyðingum undir öllum aðstæðum, jafnvel nauðgunum. Styður olíuleit á verndarsvæðum og byssueign. Er svo hægri sinnuð, að um skeið rúmaðist hún ekki hjá repúblikönum. Gekk þá til liðs við Alaskaflokkinn, sérflokk fyrir hægri öfga. Hún er algert frík, dæmi um allt það versta í bandarískri þjóðarsál. Þegar McCain deyr, verður hún verri forseti en Bush.
Upplausnin í Úkraínu

Næsta útþensla Rússlands eftir Georgíu verður Úkraína. Landið er í upplausn vegna samstarfsslita Viktor Jusjenko forseta og Julia Timosjenko forsætis. Jusjenko vill halla sér meira til vesturs, en Timosjenko meira til austurs. Vladimir Pútín hyggst notfæra sér klofning Úkraínu. Rússar eru fjölmennir í landinu, til dæmis á Krímskaga. Kannski verður Úkraína klofin að endilöngu eins og Abkasía og Suður-Ossetía voru klofin frá Georgíu. Stórveldisbrölt Rússlands blandast kosningunum í Bandaríkjunum. Þar vilja repúblikanar framkalla erlend stríð til að fá kjósendur til að hlaupa í faðm flokksins.
Löggan styður ofbeldismann

Lögreglan í Reykjavík lýsti yfir stuðningi við lögguna, sem ríkissaksóknari ákærði fyrir ofbeldi í Grímsbæ. Gerði það með því að hafa ofbeldislögguna í vinnu, þótt verknaðurinn kæmi strax fram á myndbandi. Hún sýndi þrjótnum siðferðilegan stuðning með þessu. Ofbeldislöggan er ein af mörgum, sem fá rafbyssur í hendur. Ef lögreglan í Reykjavík fær framgengt öðru áhugamáli sínu. Það er vopn, sem hefur drepið hundruð manna í Bandaríknunum einum. Slíkt tæki á alls ekkert erindi í hendur ofbeldishneigðra lögreglumanna. Dæmið frá Grímsbæ sannar, að þeir eru til hér, studdir af yfirmönnum sínum.
Fela sig bak við eftirlitið

Eftirlitsstofnun evrópska efnahagssvæðisins er ekki eins vond og sagt er. Hún er hefur aldrei sagt, að skipta þurfi Íbúðalánasjóði í tvennt. Hún hefur aldrei sagt, að Íbúðalánasjóður megi ekki veita almenn lán með ríkisábyrgð. Hún hefur bara sagt, að Íbúðalánasjóður verði að hafa hemil á umfangi slíkra lána. Ríkisstjórnin hefur Eftirlitsstofnunina fyrir rangri sök. Einkum Ingibjörg Sólrún Gísladóttir, sem hefur logið ofangreindu upp á hana. Hún er að leyna því, að Samfylkingin er að hjálpa Sjálfstæðisflokknum við að koma upp þjóðfélagi bankagræðginnar. Gegn hagsmunum almennings.
NewSpeak frík-isstjórnarinnar

Skyldi lánstraust barna minna batna, tæki ég erlent risalán? Ríkisstjórnin telur hag þjóðarinnar borgið, þegar hún tekur slíkt lán. Gerir það raunar ekki fyrir þjóðina, heldur fyrir bankana. Þeir eru forréttindastofnanir í samfélaginu. Leika lausum hala, þegar vel gengur, væla síðan út hjálp. Skyldi lánstraust barnanna batna, ef ég þrefaldaði yfirdrátt í bankanum? Það segir hagfræði stjórnvalda. Liðurinn “til ráðstöfunar” mundi verða fínn í heimabankanum. Það sendir “jákvæð skilaboð út í hagkerfið.” Í spuna og á NewSpeak ríkisstjórnarinnar væri allt slíkt rugl miklu meira en frábært.
Sérvalin orð um manndráp

“Samhliða skemmd”, collateral damage, er merkilegt hugtak spunakarla hjá vestrænum herjum. Fólk er óvart drepið. Þegar sextíu börn eru óvart drepin í Afganistan, heitir það collateral damage. Með hugtakinu er reynt að segja okkur, að “skítur gerist”, shit happens. Ekki sé hægt að koma í veg fyrir, að venjulegt fólk lendi í skotlínu hermanna. Á grundvelli þessarar hugsunar neitar brezki herinn í Afganistan að borga aðstandendum skaðabætur. Hann telur sig ekki bera ábyrgð á hliðarverkunum hernaðaraðgerða sinna. Sérvalið orðalag sparar drápurum að horfast í augu við afleiðingar gerða sinna.
Lucas orðheppnari en ég

“Rússland er olíukeyrt þjófræði. Stjórnað af föntum úr leyniþjónustunni og vinum þeirra.” Þetta er ekki mitt orðalag, heldur Edward Lucas í Guardian í morgun. Stundum er sagt, að ég ofkeyri orðalag. Hef þó aldrei komizt eins hnitmiðað að orði og þessi texti gerir. Sannleikurinn er oft róttækari en svo, að kurteis orð nái yfir hann. Sumir segja til dæmis, að farið sé á svig við sannleikann, þegar hreint og beint er logið. Hví má ekki kalla lygina lygi? Af hverju þarf að klæða orðalag í svæfandi voðir? Til þess að raska ekki ró. Ég sé enga ástæðu til að varðveita linnulausan svefn fólks.
Gylfi Traustason er auli

Gylfa Traustasyni finnst Gylfi Traustason vera rosalega fyndinn. Milli vertíða fornleifafræðinga gróf hann leirmyndir í uppgraftarsvæði á Gásum í Eyjafirði. Hann spillti fornleifum. Upp komst um svindlið, en gerðin er söm. Gylfa fannst rosalega fyndið að spilla fornleifum. Setti frétt um það í 24 stundir í morgun. Minnir mig á geðveika strákinn, sem ég sá eyðileggja teódólít verkfræðings við Kennaraskólann. Gylfi veit ekkert, út á hvað vísindi ganga. Þau eru bara leikur í hans augum, hver platar hvern, eins og hans líf virðist vera. Sjaldgæft er þó, að menn opinberi aulaskap sinn.
Rússar eru Húsvíkingar

Margt er líkt með Íslendingum og Rússum. Höfuðborgir beggja landa hafa um skeið verið hersetnar af gróðafíknum spekúlöntum. Þeir kaupa lóðir til að rífa gömul og falleg hús og byggja þar steinsteypt skrímsli. Bæði löndin einkennast af frekju nýríkra, sem engu eira. Bæði löndin einkennast af stóriðjufrekju, sem vill bræðslu í hvern fjörð. Í siðmenntuðum ríkjum, einkum í Evrópu, halda valdhafar betri tengslum við gamla siði, gömul hús, gamla náttúru, gamla menningu. Rússar og Íslendingar eru hins vegar eins konar Húsvíkingar. Menningar- og sögusnauðir sjá bara framtíð í álbræðslum.
Pútín er nýr Stalín

Aum eru viðbrögð Evrópusambandsins við heimsveldisórum Rússlands í Georgíu. Betra er, að sambandið hverfi alveg frá utanríkismálum í stað þess að deila um þau án niðurstöðu. Undir forustu Pútíns hefur Rússland færst aftur til Sovétríkja Stalíns. Pútín hefur rústað mikilvægum þáttum lýðræðis, afnumið prentfrelsi og fundafrelsi. Lætur lögregluna slátra óvinum sínum. Hefur gert Rússland að meiriháttar hausverk Evrópu, hótar að stöðva olíusölu. Við því er aðeins til eitt svar, koma sér upp nýjum orkugjöfum í stað olíu. Að lokum: Ég hef sagt ykkur frá upphafi og oft síðan, að Pútín er nýr Stalín.
Veðurofsi af völdum manna

Hér á Kaldbak er meiri ofsi í veðri en undanfarin ár. Stundum koma dagar og jafnvel vikur með linnulausum þurrki dag og nótt. Stundum koma dagar og jafnvel vikur með linnlausu regni dag og nótt. Þetta er farið að hafa áhrif á búskapinn. Skraufaþurrir hrossahagar vaðast út í ofsaregni. Fyrra mat á beitarþoli riðlast. Við þurfum að koma okkur upp nýju mati, breyttri beit. Allt stafar þetta að mínu viti af loftslagsbreytingum af mannavöldum. Þetta ofsalega regn, þessi ofsalegi vindur, þessi ofsalegi þurrkur. Það stafar af, að þrautpínd móðir jörð neyðist til að gefa skít í hagsmuni mannkyns.
Þröngur sjóndeildarhringur

Sumir Moggabloggarar trúa, að mbl.is sé Ísland. Einn hafði atkvæðagreiðslu um vinsælasta bloggara landsins. Um slíkt þarf ekki atkvæði, því mælingar eru betri. Vinsælasti bloggari mbl.is kemst ekki í tíunda sæti á landsvísu. Í svipuðu sæti er vinsælasti bloggari visir.is. Miklu framar er vinsælasti bloggarinn á eyjan.is, sem oft er í þriðja sæti á landsvísu. Kosningin fann heldur ekki vinsælasta bloggara landsins, Ármann Jakobsson. Bloggið hans í fyrra kom út í sérstakri bók um áramótin. Hann er utan mbl.is, visir.is og eyjan.is. Mælist því ekki í hugum þeirra, sem trúa, að mbl.is sé Ísland.
Brosti eins og fáviti

Átakanlegt var að sjá viðtal Jóhönnu Vigdísar Hjaltadóttur við Geir Haarde í sjónvarpinu í gær. Hún spurði hann út í fullyrðingar stjórnarandstöðunnar um, að þingmálum hafi ekki verið þokað fram í sumar. “Þeir hafa þá ekki fylgzt með”, sagði ráðherrann aðeins og brosti eins og fáviti. Hún fylgdi spurningunni ekki eftir. Spurði hann einskis frekar. Bað ekki um neitt dæmi. Geir hafði nýreist hausinn upp úr sandi og gat stungið honum beint í sandinn aftur. Til hvers er svona viðtal? Á ríkissjónvarpinu er Geir talinn goðumlíkur. Þar má hann gera grín að þjóðinni og brosa eins og fáviti.
Myllusteinn Fréttablaðsins

Lykillinn að velgengni Fréttablaðsins er útburður í hús. Blaðið kemst því ekki nær fólki með því að hætta útburði utan höfuðborgarsvæðisins. Slíkt er augljóst og skaðlegt undanhald, mislukkuð sparnaðartilraun. Fréttablaðið þarf ekki að spara af því, að rekstur þess sjálfs sé svo erfiður. Raunar er blaðið frábær seðlaprentvél. Hins vegar þarf það að standa undir tapi af ævintýrum í útvarpi og einkum í sjónvarpi. Og standa undir fjölmennri yfirstjórn, sem fylgir slíkum rekstri. Fréttablaðið ber mestan kostnaðinn. Vandinn er því sá, að ljósvakinn er myllusteinn um háls Fréttablaðsins.
Flóðlýstir skuggabaldrar

Nýleg dæmi sanna, að við þurfum lög um hagsmunatengsl stjórnmálamanna. Þau eiga að ná til þeirra allra. Ekki til að banna neitt, heldur til að varpa ljósi inn í skúmaskot stjórnmálanna. Pólitíkusar Sjálfstæðisflokksins eru þessu andsnúnir, því að þeir eru andvígir gegnsæi. Þeir vilja ekki, að upp komist um tengsl þeirra við fjármagnið í landinu. Lög um spillingu eiga að ná til pólitíkusa, prófkjöra, stjórnmálaflokka, kosninga. Þau eiga ekki að hefta fjármögnun lýðræðis, heldur gera fólki kleift að sjá, hvernig það er fjármagnað. Við þekkjum skuggabaldra á því, að þeir eru þessu andvígir.
Sólarhrings fegrunaraðgerð

Í sólarhring fyrir val Sarah Palin sem varaforsetaefnis repúblikana sat YoungTrigg við tölvuna sína. Hann var að auka og bæta texta Wikipedia um Palin. Þetta segir okkur, að hún hafði verið valin sólarhring áður en hún var kynnt opinberlega. Enn merkara er samt hitt, að kosningavél taldi nauðsynlegt að hagræða æviferli hennar í tæka tíð. Hún gaf sér sólarhring til verksins. Allt ferli YoungTrigg við skráningunna er rakið eins og ferli annarra skráninga í Wikipedia. Menn tóku fljótt eftir þessu og leiðréttu spunakarlinn. Þetta sýnir, að veraldarvefurinn skiptir miklu í pólitík.
Langhundar og póstkassar

Nyhedsavisen gafst upp, því að ritstjórn og dreifing voru allt öðru vísi en hjá Fréttablaðinu. Nyhedsavisen fólst í langhundum, minnti á póstmódern greinar í Lesbókinni. Þetta stórslys má skrifa á danska ritstjórn blaðsins. Hún vildi snobbað dagblað, sem minnti á Informationen. Alþýðlegt svipmót Fréttablaðsins hefði komið þar að meira gagni. Dreifingin bilaði vegna andstöðu við ruslpóst í fjölbýlishúsum. Í Danmörku er ekki hægt að ná yfirburðalestri með því að koma fríblaði í póstkassa fólks. Sem var lykill að velgengni Fréttablaðsins. Ég hef sagt þetta allt nokkrum sinnum áður.
Bloggarar og blaðamenn

Rússneska lögreglan drap bloggarann Magomed Jevlojev í lögreglubíl í gær og henti líkinu út í skurð. Hann var að koma til Nazran frá Moskvu í flugi. Í sömu vél var Murat Syasikov, forseti Ingusetia-héraðs. Syasikov hringdi í lögregluna frá flugvellinum í höfuðborginni Nazran. Jelojev hafði bloggað um spillingu og lögregluofbeldi í Ingusetia. Yfirvöld höfðu áður reynt að loka vefsvæði hans, ingushetiya.ru. Ritstjóri þess, Roza Malsagova, flúði land í júlí. Við þekkjum ógnaröldina í Rússlandi. En þessi frétt er merkust fyrir þá sök, að bloggarar eru nú taldir eins hættulegir og blaðamenn.
Upphaf vandræða Georgíu

Vandræði Georgíu hófust 4. apríl í vor á fundi Nató í Búkarest. Þar var lýst yfir, að Georgía og Úkraína mundu gerast aðilar að bandalaginu. Síðan gerðist eitthvað í samtölum ráðamanna Georgíu og Bandaríkjanna. Sakasvili forseti taldi, að hann hefði stuðning Bandaríkjanna og að Nató mundi koma sér til hjálpar. Hann reyndi að ná völdum í Suður-Ossetíu og Abkasíu. Í því samhengi réðst her Georgíu á stöðvar friðargæzluliða Rússlands. Pútín hafði lengi beðið eftir þessu færi. Restina þekkjum við. Þjóðahreinsun á þessum svæðum hefur hrakið Georgíumenn burt. Þangað eiga þeir ekki afturkvæmt.
Umbi bloggar stíft

Man ekki eftir öðrum embættismanni en umboðsmanni neytenda, sem bloggar reglulega. Gísli Tryggvason notar veffangið neytendatalsmaður.blog.is. Þar kennir margra grasa, sem varða neytendur. Raunar er ólíkt hefðinni, að embættismaður beri skoðanir sínar á torg. Flestir þeirra vilja fela sig bak við þykka múra, þungar hurðir og massíf skrifborð. Fæstir vilja gefa á sér færi eða höggstað. Bloggið er tvíeggjað tæki. Það gerir höfundi kleift að breyta umheiminum. Og það gefur öðrum tækifæri til að draga dár að höfundi. Mér finnst styrkleikamerki, að embættismaður gefi sér tíma til að blogga.